**Αθήνα:** 11.05.2020

**ΑΝΑΚΟΙΝΩΣΗ**

**Επέκταση της ειδικής άδειας και σε άλλες ευπαθείς ομάδες: οι διεκδικήσεις συνεχίζονται**

Οι διεκδικήσεις και ο αγώνας της ΕΣΑμεΑ και των οργανώσεών της σε όλη τη χώρα έχει ξεκινήσει από την αρχή της υγειονομικής κρίσης, ώστε να προστατευθούν με τον πλέον αποτελεσματικό τρόπο τα άτομα με αναπηρία, χρόνιες παθήσεις και οι οικογένειές τους από τον COVID-19. Μία από τις διεκδικήσεις αφορά στην επέκταση της ειδικής άδειας σε πολλές περισσότερες κατηγορίες αναπηρίας και χρόνιας πάθησης από αυτές που προέβλεψε η ελληνική Πολιτεία.

Η [χθεσινή υπουργική Απόφαση,](https://www.esamea.gr/legal-framework/ministerial-decisions/4792-epektasi-tis-dieykolynsis-eidikis-adeias-se-alles-omades-eypatheis-ayximenoy-kindynoy-gia-sobari-loimoxi-apo-covid-19) παρότι δεν καλύπτει το σύνολο των διεκδικήσεων της ΕΣΑμεΑ είναι προς την σωστή κατεύθυνση. Πλέον την ειδική άδεια τη δικαιούνται και οι κάτωθι:

1.1. Άτομα ηλικίας άνω των 65 ετών.

1.2. Ασθενείς/άτομα ηλικίας άνω των 45 ετών με:

α) ανθεκτική αρτηριακή υπέρταση, παρά τη μέγιστη αγωγή,

β) αρρύθμιστο σακχαρώδη διαβήτη: HbA1c του τελευταίου 3μήνου: 8.0% ή Μ.Ο. τιμών γλυκόζης αίματος >200 mg/dL τις τελευταίες 7 ημέρες και ασθενείς με μικρο/ μακρο αγγειακές επιπλοκές,

γ) χρόνια αναπνευστικά νοσήματα μέτριου προς σοβαρού βαθμού: ασθενείς με άσθμα με 2 παροξύνσεις κατά το τελευταίο έτος, παρά τη μέγιστη αγωγή (με β-διεγέρτη και εισπνεόμενο κορτικοειδές), ασθενείς με ΧΑΠ που βρίσκονται σε οξυγονοθεραπεία κατ’ οίκον ή παρουσίασαν 2 παροξύνσεις κατά το τελευταίο έτος ή/και μία νοσηλεία σε νοσοκομείο, ασθενείς σε μόνιμη οξυγονοθεραπεία για άλλες αναπνευστικές παθήσεις,

δ) χρόνια καρδιαγγειακά νοσήματα, εφ’ όσον παρουσιάζουν: κλάσμα εξώθησης αριστεράς κοιλίας:< 40%, ενεργό ισχαιμία του μυοκαρδίου, άνω του μετρίου βαθμού στένωση ή ανεπάρκεια μιτροειδούς ή αορτικής βαλβίδας, πνευμονική υπέρταση, ιστορικό πρόσφατης καρδιοχειρουργικής επέμβασης (προ τριμήνου), καθώς και οι μυοκαρδιοπάθειες, ε) χρόνια νεφρική ανεπάρκεια τελικού σταδίου, που υποβάλλονται σε εξωνεφρική κάθαρση, στ) χρόνια ηπατική ανεπάρκεια (κίρρωση).

1.3. Άτομα με υψηλό δείκτη μάζας σώματος (BMI>40).

1.4. Άτομα όλων των ηλικιών, που παρουσιάζουν σοβαρή ανοσοκαταστολή (συγγενή ή επίκτητη) σύμφωνα με τη γνώμη του θεράποντος ιατρού - Μεταμοσχευμένοι που λαμβάνουν >2 ανοσοκατασταλτικά φάρμακα - HIV ασθενείς με CD4<200/μL.

1.5. Ασθενείς με διάγνωση νεοπλασίας κατά την τελευταία πενταετία ή που βρίσκονται υπό χημειοθεραπεία ή ακτινοθεραπεία ή ανοσοθεραπεία.

1.6. Ασθενείς με αιματολογικές κακοήθειες, δρεπανοκυτταρική αναιμία και πολυμεταγγιζόμενα άτομα. \

1.7. Γυναίκες που κυοφορούν.

Προφανώς και σε αυτή την υπουργική απόφαση υπάρχουν στρεβλώσεις και ελλείψεις. Η ΕΣΑμεΑ θα συνεχίσει τον διεκδικεί και να αγωνίζεται για την αποτελεσματική προστασία όλων των πολιτών με αναπηρία, χρόνια πάθηση και των μελών των οικογενειών τους.

[Υπενθυμίζουμε τα αιτήματα της ΕΣΑμεΑ αναφορικά με την ειδική άδεια](https://www.esamea.gr/our-actions/ydmhd/4707-epistoli-tis-e-s-a-mea-lipsi-metron-gia-toys-ergazomenoys-me-anapiria-kai-xronies-pathiseis-akomi-kai-tora).

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |